text: 2000 bigballer brænder i Urup
  29 september 2013 kl. 08.05
  2000 bigballer har været i brand på Nollundvej i Urup nordvest for Grindsted siden kort før kl. 21 lørdag aften. Sydøstjyllands Politi oplyser, at der er tale om en påsat brand.
  - Branden er efter vores vurdering påsat. Der er ikke andre forklaringer på, at ilden opstod på det forholdsvis øde sted, siger Lars Christian Thomsen, vagtchef ved Sydøstjyllands Politi.
  Der er sat ild på i en 100 meter lang halmstak med omkring 2000 bigballer. I første omgang rykkede brandfolk fra Grindsted ud for at klare slukningsarbejdet, men det viste sig, at flammerne var så voldsomme, at der hurtigt måtte tilkaldes assistance hos brandvæsenet i Billund og hos Beredskabsstyrelsen.
  
  Slukningen vil vare flere dage
  Vagtchefen vurderer, at det vil tage yderligere et par dage, før stakken er brændt ned. Søndag formiddag er 80 procent af de omkring 1000 tons halm forvandlet til aske.
  Mandag skal politiets teknikere se nærmere på brandstedet.
  